**1 august 2025**

**Comunicat de presă**

**5 august este data limită pentru înregistrarea în evidențele AJOFM Caraș-Severin a absolvenților de liceu promoția 2025**

Agenția Județeană pentru Ocuparea Forței de Muncă Caraș-Severin reaminteşte absolvenţilor de învățământ din promoţia 2025 că sunt aşteptaţi să se înregistreze în evidenţele instituţiei pentru a beneficia de serviciile prevăzute de lege cu scopul integrării pe piaţa muncii. În cazul absolvenţilor de liceu, indiferent dacă au promovat sau nu examenul de Bacalaureat, termenul de 60 de zile se calculează din ziua următoare a datei absolvirii studiilor.

Ca urmare a înregistrării în evidențele agențiilor județene pentru ocuparea forței de muncă, absolvenţii pot beneficia de: informare şi consiliere profesională, medierea muncii, cursuri de formare profesională, prima de inserție pentru absolvenţii care se angajează cu normă întreagă pentru o perioadă mai mare de 12 luni.

Potrivit prevederilor Legii nr. 76/2002 privind sistemul asigurărilor pentru șomaj și stimularea ocupării forței de muncă, absolvenţii instituţiilor de învăţământ şi absolvenţii şcolilor speciale, cu vârsta minimă de 16 ani, care în termen de 60 de zile de la absolvire, se înregistrează la agenţiile pentru ocuparea forţei de muncă din raza cărora îşi au domiciliul şi se angajează cu normă întreagă pentru o perioadă mai mare de 12 luni, beneficiază de o primă de inserţie egală cu de 3 ori valoarea indicatorului social de referinţă (ISR) în vigoare la data încadrării (ISR – 660 lei), respectiv 1.980 lei.

De asemenea, absolvenții de învățământ, precum orice persoană înregistrată în baza de date a agențiilor județene din subordinea ANOFM, pot beneficia de prime de mobilitate.

Totodată, pentru a veni în sprijinul integrării pe piaţa muncii a persoanelor înregistrate în evidenţele Agenției Județene pentru Ocuparea Forței de Muncă Caraș-Severin, în luna octombrie se va organiza Bursa locurilor de muncă pentru absolvenţi.

Subliniem faptul că, după expirarea termenului de 60 de zile de la absolvire, în cazul în care absolvenții s-au înregistrat ca persoane în căutarea unui loc de muncă, aceştia pot beneficia, la cerere, de indemnizație de șomaj în cuantum de 50% din valoarea ISR în vigoare, respectiv 330 lei, pentru o perioadă de 6 luni.

Informații detaliate privind acordarea indemnizației de șomaj pentru absolvenții de învățământ sunt afişate pe site-ul instituției www.anofm.ro, secțiunea Persoane fizice/ Indemnizații de șomaj și venituri de completare, sau pot fi obținute prin contactarea AJOFM Caraș-Severin la sediile acesteia din județ sau la telefon 0255/212160.

Agenția Județeană pentru Ocuparea Forței de Muncă Caraş-Severin